PERNILLE HIPPE BRUN OG CLARISSA CORNELIUSSEN

MINDFULNESS I ORGANISATIONER

Vejen til bæredygtighed, handlekraft og innovation

Pernille Hippe Brun og Clarissa Corneliussen

Mindfulness i organisationer

Vejen til bæredygtighed, handlekraft og innovation

© 2013 Forfatterne og Dansk Psykologisk Forlag A/S

Forlagsredaktion: Inger Lomholdt Vange

Forside: Nete Banke, Imperiet

Illustrationer: Louises design/Louise Glargaard Perlmutter

Illustration side 67 af Jens Hage

E-bogsproduktion: Rosendahls - BookPartnerMedia

1. e-bogsudgave 2014 (baseret på 1. udgave, 2. oplag af den trykte bog)

ISBN 978-87-7706-025-9

Få inspiration til bedre praksis og tilmeld dig forlagets nyhedsmail her.

Om forfatterne

Pernille Hippe Brun er uddannet psykolog fra Københavns Universitet og University of California, Irvine. Specialist i arbejds- og organisationspsykologi. Bifag i idræt. Efteruddannet inden for mindfulness (Jon Kabat-Zinn), Teori U (Otto Scharmer), Appreciative Inquiry (David Cooperrider) samt improvisationsfacilitering (Paul Z. Jackson). Selvstændig med egen virksomhed (hippebrun’co), der primært laver leder og organisationsudvikling med særligt fokus på autentiske, nærværende og styrkebaserede tiltag. Pernille Hippe Brun har igennem mange år været tilknyttet lederdelen af E-MBA uddannelsen ved SIMI/CBS og er i færd med at uddanne lokale partnere i Kenya til at lave en tilsvarende uddannelse i Nairobi.

Clarissa Corneliussen er student fra United World College of the Atlantic og er uddannet psykolog fra Københavns Universitet og Bosporus Universitetet i Istanbul. Er autoriseret psykolog. Clarissa Corneliussen er efteruddannet i mindfulness, ACT, Appreciative Inquiry, systemisk teori og metode og improvisationsfacilitering. Arbejder professionelt med nærvær, styrkefokus og værdibaserede tiltag i mødet mellem individ og organisation. Er seniorkonsulent hos Resonans A/S, der laver organisations- og lederudvikling i offentlige, private og frivillige organisationer.

Alle rettigheder forbeholdes. Denne e-bog er vandmærket og beskyttet af lov om ophavsret. Kopiering fra denne e-bog eller dele heraf er kun tilladt i overensstemmelse med overenskomst mellem Undervisningsministeriet og Copydan. Enhver anden udnyttelse uden forlagets skriftlige samtykke er forbudt ifølge gældende dansk lov om ophavsret. Undtaget herfra er korte uddrag til brug i anmeldelser.

INDHOLDSFORTEGNELSE

FORFATTERNES FORORD

TAK

OVERSIGT OVER INTERVIEWPERSONER, DER UDTALER SIG TIL BOGEN

INDLEDNING

Nye boller på suppen

Nye organiseringsstrukturer og motivationsformer nødvendige

Formål før formue

CSV – Creating Shared Value

Mindfulness breder sig

Myter om mindfulness

Lad os komme i gang

FØRSTE DEL: BAGGRUND OG FORSTÅELSE

1. MINDFULNESS – HVAD TALER VI OM?

Mindfulness som tilstand og som træning

Formel og uformel træning

Definition af begrebet mindfulness

Kendetegn ved et mindful individ

Mindfulness – opmærksomt nærvær mellem stimulus og respons

2. SLÅ AUTOMATPILOTEN FRA – NYE VEJE TIL ROM

1. Vi lukker ned under pres. Inviter bevidst ro ind

2. Vi glemmer at skabe balance mellem sympaticus og parasympaticus. Husk at lade batterierne op

3. Vi har en tendens til mest at spotte det negative. Inviter bevidst positive følelser ind

4. Vi vægter intellektet højere og går glip af vigtig information. Brug sanserne aktivt

5. Vi mister nysgerrigheden, når vi tror, vi ved. Hold dig årvågen

6. Vi ser ikke verden, som den er. Sæt spørgsmålstegn ved tolkninger og antagelser

Afrunding af kapitlet

3. DEN MEDITATIVE VEJ TIL MINDFULNESS

Rødderne i buddhismen

Mindfulness’ vej ind i vestlige organisationer

Definition af mindfulness – og mindlessness – ud fra den meditative tilgang

Mindfulness-træningens tre grundelementer

Afrunding af kapitlet

4. SKIFT PERSPEKTIV

Ellen Langers bidrag til forståelsen af mindfulness og mindlessness

Pas på med for fastlåste forventninger

Giv plads til tvivl

Mindfulness i højt pålidelige organisationer

Hvad kan vi lære af HPO’er?

Afrunding af kapitlet

5. DEN MINDFUL ORGANISATION

Hvad er kendetegnene ved en mindful organisation?

Princip #1: En langsigtet, god og bæredygtig intention

Princip #2: En bevidst fokuseret og disciplineret opmærksomhed

Princip #3: Et åbent og kærligt sind som grundindstilling

Hvor meget skal der til

Afrunding af kapitlet

6. CASE: EDLUND A/S – EN MINDFUL VIRKSOMHED

Afrunding af kapitlet

ANDEN DEL: HØJNELSE AF MINDFULNESS I ORGANISATIONEN

7. GØR JER MINDFUL OG ETISKE OVERVEJELSER

Er organisationens intentioner i orden?

Er der plads til skepsis?

Hvor går grænsen mellem den professionelle, personlige og private sfære?

Er grundindstillingerne i overensstemmelse med kulturen i organisationen?

Hvordan introducerer man til paradigmet på en måde, der vækker nysgerrighed – uden at man slagter nogle hellige køer?

Afrunding af kapitlet

8. ETABLER EN MINDFUL ORGANISATIONSKULTUR

Sådan lykkes man med varige kulturforandringer

Topledelsens engagement i kulturforandringen er afgørende

TTT – Ting tager tid

Bred involvering

En mindful, kulturforandrende proces: U-processen

Afrunding af kapitlet

9. LAD LEDELSEN GÅ FORREST

Følelsesmæssigt intelligente ledere

Forny jer selv – og forbliv resonante som ledere

Autenticitet

Ledelsesmæssig effektivitet = graden af mindfulness

Velfungerende lederteams

Afrunding af kapitlet

10. SÆT I VÆRK – KONKRETE IMPLEMENTERINGSTILTAG

Indledende spørgsmål

Princip #1: En langsigtet, god og bæredygtig intention

Princip #2: En bevidst fokuseret og disciplineret opmærksomhed

Princip #3: Et åbent og kærligt sind

Afrunding af kapitlet

11. ETABLER EN UNDERSTØTTENDE STRUKTUR

Fra samlebånd til mindfulness

Søstjerneorganisationer som inspiration

Moralsk improvisation, dyder og grundindstillinger

Afrunding af kapitlet

12. VÆR VEDHOLDENDE OG OPFØLGENDE

Forandringens hjul – at etablere nye rutiner og bryde gamle vaner

„De to mest kraftfulde krigere er tålmodighed og tid“

EFTERSKRIFT

NOTER

OVERSIGT OVER BOGENS ØVELSER OG FIGURER

Øvelser

Øvelser indtalt på lydfil

Figurer

APPENDIKS

Moon Shots for Management 2.0

OMI –Organisatorisk Mindfulness Indikator

LITTERATURLISTE

FORFATTERNES FORORD

Vi har i de sidste mange år næret et dybtfølt ønske om, at mindfulness må sprede sig ud på danske arbejdspladser. Ikke som en „teknik“ eller et „redskab“ – men som en tilstand.

En tilstand kendetegnet ved, at mennesker møder hinanden, deres arbejdsopgaver, kunder, samarbejdspartnere og kollegaer med en klar og gavnlig intention, fokuseret og disciplineret opmærksomhed og et åbent og kærligt sind. Hvor „automatpiloten“ er slået fra, og hvor selve arbejdet er båret af en forståelse og omsorg for, at det, man gør, og det arbejde, man udfører, har konsekvenser – for en selv og andre, for dem, man er sat i verden for at „betjene“, for miljøet, for kloden. Og at man derfor ud fra et helhedssyn vælger at handle ansvarsfuldt, årvågent og ja – mindful i det daglige organisatoriske liv og arbejde.

For at bidrage til dette kastede vi os ud i at skrive denne bog. Skriveprocessen skulle vise sig at blive en lang mindfulness rejse for os. Vi troede naivt, da vi startede med at skrive, at vi vidste, hvad der skulle stå i bogen, og hvad den ville komme til at handle om. Det gjorde vi ikke. Vi troede, vi havde svarene på de spørgsmål, vi selv gik og tumlede med – men det havde vi ikke. Vi troede ikke, vi kunne lære så forfærdelig meget nyt om mindfulness, da vi allerede havde beskæftiget os med emnet i en årrække. Men der tog vi også fejl. Alt det, vi troede, vi vidste, er blevet udfordret og kvalificeret igennem den proces, det har været at skrive denne bog.

Og hvor er det vidunderligt, når nu bogen handler om netop mindfulness. Bedst som vi tror, vi ved, så kommer der nye nuancer og perspektiver frem, hvis bare man „ser efter igen“ eller lytter til andre menneskers syn på sagen – hvis bare man forholder sig mindful. Bedst som vi var klar til at sætte et punktum i bogen, foldede der sig et nyt tema ud – en ny forsker eller teoretiker eller case dukkede op, der kunne være med til at perspektivere vores forståelse af mindfulness i organisationer. Eller vi fik en tilbagemelding fra en leder, som udfordrede en konklusion, vi havde draget. Emnet blev ved med at folde sig ud foran os. Nye kategorier kom til, gamle røg ud. Vi har mange gange undervejs i forløbet følt os fortabt og helt ude af stand til at konkludere eller perspektivere noget som helst, vi har følt os i tvivl – ja, på dybt vand.

En trøst har været Ellen Langers skønne udsagn om, at tvivl er vejen til mindfulness. At det netop er, når vi tvivler, at vi levner plads til nye måder at anskue verden på. At det er, når vi tvivler, at vi kan lære noget. Eller Weick og Sutcliffes råd om, at forvirring, overraskelse, undren og angst alle er tegn eller varsler, om I vil, om, at noget bør udfordres eller udforskes yderligere. Hvor automatreaktionen, når man føler sig i tvivl eller angst, som oftest er at lede efter det velkendte og falde tilbage til gamle reaktioner, så nævner alle de teoretikere, vi er stødt på undervejs i processen, at disse følelser er „mindfulness-gaver“ – hvis du tør at udforske dem. Hvis du tør at blive lidt i dem og lade dem holde dig åben over for, at verden måske ikke er helt, som du forventede, og at det netop er nu, du har mulighed for at lære noget nyt. Med André Gides ord:

Man opdager ikke et nyt land uden at acceptere, at man taber kysten af syne i meget lang tid.

På et tidspunkt var vi imidlertid nødt til at sætte et punktum, så bogen kunne udgives. Den bog, du nu sidder med i hænderne, er et produkt af den mindfulness-rejse, vi forfattere har været på, ikke kun i den tid, det har taget os at skrive bogen, men lige siden 1990’erne (og måske endda før det), hvor vi første gang stiftede bekendtskab med mindfulness.

Som erhvervspsykologer arbejder vi med udvikling af mennesker og organisationer i forskellige former. Mindfulness er uden tvivl den stærkeste og mest effektive metode, vi i vores virke er stødt på til at skabe forandring, nye vaner og udvikling hos enkeltpersoner, i teams og i organisationer. Det er muligvis ikke mindfulness i den forstand, de fleste mennesker forbinder med tilgangen, vi har skrevet om i denne bog. Vores vej ind i mindfulness gik godt nok igennem det, vi senere i bogen beskriver som den meditative vej, og som vi formoder, er den form for mindfulness, de fleste mennesker kender.

Den form for mindfulness, vi senere hen i vores virke som erhvervspsykologer (også) har introduceret i organisationer, kan snarere beskrives som en „årvågenhedstilgang“ eller en „hverdagstilgang“. Den minder om det, der inden for den meditative tilgang kaldes „uformel træning“, frem for den mere formelle træning, hvor du sætter dig ned og mediterer. Den uformelle tilgang er kendetegnet ved, at du hele tiden leder efter nye kategorier og perspektiver på tingene, forholder dig åbent og undersøgende. Og kendetegnet ved, at du bestemt ikke er på automatpilot, men hele tiden holder din opmærksomhed skærpet omkring det, du foretager dig. Også selvom det måske er rutinearbejde, du er i gang med. Den uformelle tilgang er mindfulness i praksis i hverdagslivet – hvor du er mindful omkring dine arbejdsopgaver, arbejdsprocesser, kollegaer, dig selv, helheden.

Vores definition på mindfulness i et organisatorisk perspektiv er den form for årvågenhed, en virksomhed udøver, når den vedvarende har:

En langsigtet, god og bæredygtig intention

En bevidst disciplineret og fokuseret opmærksomhed

Et „åbent og kærligt sind“ som grundindstilling.

Vi vil i løbet af bogen folde ud, hvordan vi er nået frem til lige præcis disse tre ufravigelige principper for en mindful organisation, samt eksemplificere, hvordan en konkret organisation, it-virksomheden Edlund A/S, efter vores bedste vurdering er et rigtig godt eksempel på en mindful organisation i praksis. Du får en nærmere præsentation af Edlund A/S i kapitel 6. Der vil også være referencer til historier eller cases fra andre organisationer, der kan være med til at illustrere, hvordan de tre mindfulness-principper beskrevet ovenfor konkret kan udleves i en organisatorisk kontekst.

Vi har ud over case-referencer og citater fra litteraturen igennem hele bogen strøet med citater fra ledere og medarbejdere, som vi har interviewet til bogen. Fælles for de citerede interviewpersoner er, at de har været en del af mindfulness-forløb i en organisatorisk kontekst, hvor vi har været involveret. De deler ud af konkrete erfaringer med deres forsøg på at træne og implementere mindfulness på arbejdspladsen og kan forhåbentlig være med til at vække til eftertanke og refleksion om emnet.

Sidst, men ikke mindst, har vi indsat øvelser og refleksionsbokse undervejs i teksten, så du indimellem kan stoppe op og fordøje det, du har læst. Det er vores erfaring og overbevisning, at man har brug for at „mærke“, reflektere over og erfare mindfulness – ikke bare læse om det – hvis man for alvor vil fornemme og vide, hvad det handler om, også i en organisatorisk kontekst. Derfor øvelserne, og derfor refleksion undervejs. Vi vil opfordre dig til at prøve dem af – og se, hvad der sker. Mindfulness handler om at leve livet bevidst, at gøre sig konkrete erfaringer og så justere ind derefter. Derfor har man også mulighed for at downloade og lytte til udvalgte mindfulness-øvelser på Dansk Psykologisk Forlags hjemmeside:

dpf.dk

Både disse øvelser og de øvrige, vi beskriver i bogen, kan du med fordel lave sammen med dine kollegaer.

Vi håber, at øvelser, refleksionsbokse, cases og citater kan inspirere dig til at kaste dig ud i arbejdet med at bringe mere mindfulness ind i din organisation. Vi mener, at mindfulness ikke bare er „nice to have“, men snarere „need to have“ for nutidens og fremtidens organisationer. Det skulle gerne være helt tydeligt hvorfor, når du har læst hele bogen, men lad os allerede nu slå fast, at tre af de afledte effekter af mindfulness i organisationer: bæredygtighed, handlekraft og innovation (som bogens undertitel henviser til), er tre konkurrenceparametre, som vi mener, er altafgørende for organisationers evne til at løse de udfordringer, de (og det omgivende samfund) står over for i dag – og i fremtiden.

Og de tre ting kommer ikke af sig selv. Med vores automatpilot slået til og hjernen slået fra er det vores erfaring som erhvervspsykologer, at vi let kommer til at presse os selv og hinanden på en ukonstruktiv måde i det organisatoriske liv – med mange uønskede og uhensigtsmæssige konsekvenser til følge. En måde, der bestemt ikke er befordrende for, at vi evner at løse de problemer, vi står over for – snarere tværtimod. Vi mener, at der er brug for nye boller på suppen i forhold til den måde, vi lever, tænker, leder og strukturerer os på i organisationer i fremtiden. Det er, som om vi mange steder i verden og i organisationer i dag har mistet kontakten med vores menneskelighed, forstået på den måde at vi forsøger at klemme mere ud af mindre og tror, at vi kan løse organisatoriske og samfundsmæssige problemstillinger ved bare at knokle endnu mere på. Det tror vi ikke, vi kan.

Vi tror, der skal et helt andet mindset til end det, vi opererer med i dag, hvor vi tror, vi „vinder“ ved at holde andre ude og give ansatte fornemmelsen af, at de „står på en brændende platform“, for at få dem til at yde mere og være omstillingsparate. Vi vil mene, at dette ikke er den bedste vinderopskrift – men snarere at man gør det modsatte: vinder, fordi man samarbejder, har givet de ansatte „et brændende ønske“ eller „et højere formål“ at arbejde hen imod, og ved at man lærer, hvordan man kan fokusere og disciplineret holde sin opmærksomhed i nuet. Alt sammen noget, som mindfulness styrker.

Gennem mindfulness kan man også finde ind til kernen i sin organisation (og i sig selv). Her opdager man, hvad det er, man hver især særligt har at bidrage med – og at man ikke skal kunne det hele for at vinde. En mand, der virkelig forstod dette, og som formåede at sætte poetiske ord på det, var Piet Hein. Derfor vil vi gerne slutte vores forord med et af hans digte, der på forunderlig vis indsnævrer, hvad mindfulness i organisationer (også) handler om (se næste side).

Vi vil meget gerne høre fra læsere, der selv har gjort sig erfaringer med, eller som er stødt på interessant litteratur om mindfulness i organisationer. Er du en af dem, er du meget velkommen til at henvende dig til os via mail:

cc@resonans.dk (Clarissa) eller phb@hippebrun.com (Pernille)

Du skal ikke ville det hele.

Du er kun en enkelt del.

Du ejer en verden i verden.

Den skal du gøre hel.

Een eneste vej skal du vælge,

og være identisk med den.

De andre veje må vente.

Vi kommer altid igen.

Du skal ikke spare din møje.

Men ofre den nu og her.

Det er netop endeligheden,

som gør det det alt sammen værd.

Det er dette NU, du skal være,

skal virke og gi’ dig hen.

Det er uendeligheden.

Vi kommer aldrig igen. (Hein, 1965)

TAK

Vi vil gerne sige tak til alle vores kunder, samarbejdspartnere og kursister, som har givet os kontinuerlig og værdifuld feedback på effekterne af mindfulness i relation til det organisatoriske liv igennem de sidste ti år. Vi vil gerne særligt takke dem, der stillede op til interviews i forbindelse med denne bog. Jeres input, tanker og overvejelser om mindfulness i en organisatorisk kontekst har været med til at skærpe og kvalificere vores forståelse af muligheder og udfordringer ved at introducere mindfulness i organisationer, og det har „strukket“ vores tanker om emnet. Vi tror og håber, at de af jer, der er blevet citeret i bogen, også vil bidrage til at „strække tankerne“ (et begreb, vi har lånt af vores kollega Jacob Lindeblad – tak) for læserne.

Vi vil også gerne takke vores familie og venner. Det har været en gave at opdage, hvordan det afgørende for at kunne opdyrke og vedligeholde en mindful kultur, nemlig gode intentioner, fokuseret og disciplineret opmærksomhed og et åbent og kærligt sind, netop er alt det, vi er blevet mødt med i forbindelse med denne skriveproces. I har båret over med os, lavet mad til os og i det hele taget bare været der – som altid! Vi er meget taknemmelige.

Men også kollegaer, kunder, samarbejdspartnere og ved bogens begyndelse endnu helt ukendte personer har hjulpet os på vej med deres nysgerrige, åbne og venlige tilgange og gode intentioner. Vi vil her særlig gerne takke de tre, der har læst med undervejs og givet os uvurderlige kommentarer med på vejen.

Henrik Kongsbak, vores mangeårige og skønne kollega fra Resonans A/S. At vi bad dig om feedback, var selvfølgelig ikke tilfældigt. Du er skarp, klog, analytisk og samtidig et følende menneske. Du har stor viden inden for det organisatoriske felt, og det var fuldt fortjent, at du tilbage i 2009 vandt Konsulentprisen med et projekt i Novo Nordisk A/S, hvor du som konsulent havde stået i spidsen for en succesfuld turn-around i en lukningstruet fabrik. Du er en fantastisk inspirator og læremester for os, Henrik. Med din åbne og nysgerrige indstilling er du altid parat til at udfordre vores perspektiv, hvad du også gjorde med denne bog. Vi bliver ved med at lære af dig. Og så er det jo – ikke mindst – i virkeligheden din fortjeneste, at vi i det hele taget kom i gang med at introducere mindfulness til erhvervslivet. Dit mod, din evne til at se ind i fremtiden, og hvad der er og kan være af behov for tiltag i organisationer, er eminent.

Martin Gert Hansen, dig skylder vi også en stor tak. Med din baggrund som afdelingsleder i Novo Nordisk A/S havde du et glimrende udgangspunkt for at udtale dig og komme med dine reaktioner på bogen ud fra en ledelsesmæssig synsvinkel. Vi tror, at vi fik mere end det – vi fik nemlig personen Martins betragtninger, og sådan er det altid med dig. Du giver af dig selv – fuldt og helt – samtidig med at du forholder dig mindful til dit ståsted. Du er meget opmærksom på, at den vinkel, du lægger ned over noget, er dit perspektiv – og ét blandt mange. Dit perspektiv har været guld værd for os, og vi er sikre på, at det også vil være det for læserne. At din person så også er det (guld værd), gør os endnu mere ydmyge i forhold til dine bidrag – tusind tak!

Claes Hvilsted. Du kom ind som rosinen i pølseenden i forhold til at læse og forholde dig til denne (da du læste den endnu ufærdige) bog. Og hvilken rosin! Du var fuldstændig uvidende om mindfulness, da du kastede dig ud i at læse manuskriptet, og med en baggrund inden for finansverdenen, som finansiel rådgiver om aktier, havde du absolut ingen forudsætninger for at vide, hvilken opgave du kastede dig ud i. Alligevel gjorde du det med et åbent sind. Du lærte os, hvordan man, set fra dit perspektiv, så vidt muligt bør underbygge med tal, men også at mindfulness i organisationer vil være relevant for alle. At du lod dig rive med og begejstre undervejs, lover godt for mindfulness i organisationer. Du undrede dig og lod dig forundre – og det er jo mindfulness i praksis. Tak.

Sidst, men ikke mindst, vil vi gerne sige mange gange tak til ledelsen i Edlund A/S for at stille op til interviews og som case til denne bog. Line Find, Tue Albertsen og Allan Mathorne Rasmussen stillede deres tid og tanker til rådighed for os en tidlig fredag morgen i slutningen af 2012, og så udfoldede der sig foran os en mindfulness-scene af rang: Tre mennesker, der holder af – tør man sige elsker? – hinanden, der vil det bedste for firmaet, dets ansatte, kunder og danske pensionskunder, der lytter og giver plads til refleksion, flere perspektiver og nye vinkler, i forhold til hvordan man leder og agerer i en moderne virksomhed, der strategisk er på vej ind i helt nyt land. Og modigt forsøger at opfinde nye veje at navigere og lede på i en moderne verden og en moderne virksomhed. Det var simpelthen mindfulness in action at være til møde med jer. Hvad det er, I gør i Edlund A/S, har vi forsøgt at folde ud her i bogen, som aldrig var blevet den samme uden jeres medvirken. Tak! I er et eksempel for omverdenen.

OVERSIGT OVER INTERVIEWPERSONER

Martin Gert Hansen: Afdelingsleder i Novo Nordisk A/S, Device & Supply Chain Management for afdelingen Caps Production med 36 medarbejdere. Martin har løbende været involveret i at udvikle sin egen lederstil bl.a. gennem principperne i 7 gode vaner og Den 8. vane (Steven R. Covey), mindfulness og styrkebaserede tiltag. Martin Gert Hansen deltog i foråret 2011 i et internt lederudviklingsforløb af to dages varighed med hele Device & Supply Chain Management (i alt 120 ledere) under overskriften „Present & Authentic Leadership“. Martin udtaler sig bl.a. om forløbet:

I ledelsessfæren oplever jeg, at mange sammenhænge bliver målstyrede – vi sætter mål, allokerer ressourcer, måler ikke kun på effektivitet, men forsøger også at måle effektfuldhed – og det ligger implicit, at den mest knappe ressource for vores organisation og egen formåen er tid. Derfor synes jeg at kunne blive fanget ind i en ond spiral af at tro, at målingen for at gøre det rigtig godt er at nå meget på kort tid. Forud for lederudviklingsforløbet „Present & Authentic Leadership“ havde jeg stiftet bekendtskab med bl.a. meditation og mindfulness – og også introduceret det i min egen organisation – men syntes ofte at opleve en fornemmelse af at: „Nåh, nu må vi vist hellere se at komme tilbage til arbejdet og få noget fra hånden!“ Da Susanne står frem i spidsen for dette helt anderledes lederforløb – står det fantastisk stærkt! Hun står forrest og giver noget af sig selv som menneske – og viser vej til et nyt paradigme i organisationen. Det er o.k. at have travlt og nå en masse – men vi skal nå at have os selv med i det. Wow … det var stærkt og modigt. Den mest værdifulde ressource er ikke tiden – men os selv og de mennesker, som vi omgiver os med. I min egen ledergruppe talte vi efterfølgende om, at forløbet rent faktisk havde legaliseret at prioritere tid til aktiviteter, hvor vi lærer at være mindful … at bruge tid på at lære at skynde sig langsomt … og i bund og grund sikre en nemmere, sjovere og mere meningsfuld måde at nå til at være langt mere effektfulde.

Susanne Hundsbæk: Senior Vice President (SVP) i Novo Nordisk A/S for Device & Supply Chain Management (i alt ca. 1500 medarbejdere). Susanne igangsatte i foråret 2011 et lederudviklingsforløb for i alt 120 ledere under overskriften „Present & Authentic Leadership“. Susanne udtaler om forløbet:

På det tidspunkt, hvor vi igangsatte forløbet, var vi i forretningsmæssig god gænge og oplevede gode effekter af at have uddannet lederne i vores Lean-værktøjskasse. Men jeg oplevede samtidig, at vi havde travlt, og at ledelsesdisciplinen på nogle punkter kunne blive for mekanisk – vi talte meget om templates og mindre om det personlige lederskab. Jeg besluttede, at vores næste investering i ledelsesudvikling skulle skabe en balance, hvor vi kunne få sat fokus på måden, man leder på, og på, at hver enkelt leder skal være leder på sin egen autentiske måde, og at dette er muligt også inden for en rimelig fastlagt ramme. Lederne er hver især rigtige mennesker med rigtige meninger, og de skal turde være der sammen med deres medarbejdere. Nærvær-delen kom til i vores dialog (i dialogen med konsulenterne, red.), men det er måske i virkeligheden den del, jeg tror, jeg kom til at holde mest af undervejs. Jeg syntes, både træningen i „beginner’s mind“ (nybegynders sind, red.) og „focused mind“ (fokuseret og disciplineret sind, red.) var god, men „the calm mind“-delen (det rolige sind, red.) kom faktisk til at blive noget af det, hvor jeg tænkte: „Hold da op, her har vi faktisk fat i noget, som peger i en ny retning af mindfulness.“ Jeg oplever, at vi værdsætter det høje tempo så meget, at vi glemmer værdien af at få ro på og få en pause indimellem. Forløbet gav os et element af eftertænksomhed. Jeg tænker, at enhver første forandring starter med opmærksomhed på nye muligheder eller nye veje. Og vi fik overraskende bred opbakning til paradigmet, synes jeg. Jeg troede, at flere ville have lænet sig tilbage og sagt: „Det var dog en mærkelig fluffy ting, jeg har så travlt, hvad skal vi det her for?“ Jeg synes, den brede tilbagemelding i hele organisationen var anerkendelse af, at det havde en værdi også at stoppe op og kigge på sig selv som leder samt få nogle redskaber til at bringe ro og overblik ind i sin hverdag. Så det startede med det. Og det har givet en fælles erkendelse og et fælles referencepunkt, som jeg oplever, vi kan referere til, bl.a. når vi har brug for at minde hinanden om værdien af pauser og tålmodighed.

Lene Vejrum: HR-chef og kontorchef i staben for HR og Intern Service i Udlændingestyrelsen. Lene og HR tog i foråret 2010 initiativ til at udbyde et mindfulness-baseret lederudviklingsforløb under navnet „Nærværende ledelse“ samt et åbent mindfulness-kursus for medarbejdere. Lene udtaler om forløbene:

Vi gennemførte kurserne for at undersøge, om mindfulness skulle være et fast medarbejder- og ledelsesværktøj hos os. Vi var meget glade for de forløb, vi gennemførte. Vi har besluttet, at mindfulness er et spændende værktøj, der indgår i paletten over forskellige værktøjer, vi kan gøre brug af, når vi taler om at sikre det gode arbejdsmiljø og nærværende ledelse.

Malene Torup: Kontorfuldmægtig i HR og Intern Service i Udlændingestyrelsen. Deltog på et åbent mindfulness-kursus for medarbejdere med start i efteråret 2010. Malene udtaler om forløbet:

Min deltagelse på mindfulness-kurset lærte mig ved hjælp af simple teknikker at fokusere på at være til stede i nuet, trække vejret og holde koncentrationen. Øvelserne tog afsæt i kursisternes egne fortællinger om dagligdagens mange udfordringer og krav om såvel evnen til at overskue mange ting på en gang som nærvær. Jeg vender til stadighed tilbage til teknikkerne og føler mig overbevist om, at øvelse gør mester ud i den svære kunst at mestre roen og overskuddet.

Søren Grenaae: HR-konsulent i HR-Centret i Høje Taastrup Kommune, som i efteråret 2010 startede med at tilbyde åbne kurser i mindfulness for ledere. Det blev en stor succes, og mange medarbejdere begyndte at efterspørge at få samme tilbud, som blev startet i foråret 2011. Siden har ca. 70 ledere og 140 medarbejdere været på kurserne, som stadig udbydes. Søren udtaler om forløbet:

Vi har arbejdet med udvikling, arbejdsmiljø, trivsel og nedbringelse af sygefravær over længere tid. Vi ønskede at klæde vores ledere på til at forebygge og håndtere stress og mange forandringer. At en så stor del af organisationen blev interesseret i dette kursus og vedvarende efterspørger det, tror jeg, er, fordi det er et meningsfuldt pusterum for folk. De får større forståelse for deres situation og deciderede værktøjer og redskaber at tage med sig derfra. Alene de fire halve dage er pusterum i en travl hverdag, men værktøjerne gør også, at man kan lave de her pusterum i sit liv og ikke bare inden for arbejdsdagen nødvendigvis. Mindfulness er en blomst i en buket, vi tilbyder, af forebyggende indsatser, og sammen med andre indsatser har denne blomst formentlig bidraget til, at vi fra 2009 til 2012 har fået nedbragt vores sygefravær fra 6,6 % til under 5 %.

Marie Zelander

Det var godt for os, fordi det gav os nogle værktøjer og et sprog for, hvor vigtigt det er i en travl hverdag på en arbejdsplads med mange engagerede vidensarbejdere at kunne stoppe op og mærke efter.